ธปท.การันตีเน้นดูเงินเฟ้อภัทรติงดบ.สูง
ธปท.ยันนโยบายการเงินยังเหมาะสมกับเศรษฐกิจ บล.ภัทร ติงใช้ดอกเบี้ยแบบเดิมจะรับมือเงินทุนไหลบ่าอย่างไร
13 ก.ย. 2555

ธปท.ยันนโยบายการเงินยังเหมาะสมกับเศรษฐกิจ บล.ภัทร ติงใช้ดอกเบี้ยแบบเดิมจะรับมือเงินทุนไหลบ่าอย่างไร 
นางรุ่ง มัลลิกะมาส ผู้อำนวยการ สำนักนโยบายการเงิน ธนาคารแห่งประเทศไทย (ธปท.) กล่าวในงานเสวนา “อนาคตนโยบายการเงินไทยจะไปทางไหน?” ว่า การดำเนินนโยบายการเงินเพื่อดูแลกรอบเป้าหมายเงินเฟ้อยังเหมาะสมกับภาวะเศรษฐกิจในปัจจุบัน เพราะไทยยังจำเป็นต้องดูแลเงินเฟ้อที่เป็นตัวสะท้อนราคา
นางรุ่ง กล่าวว่า ถึงแม้จะใช้ดอกเบี้ยเป็นตัวหลักในการทำนโยบายการเงินเพื่อดูแลเงินเฟ้อ แต่ไม่ได้หมายความว่า ธปท.จะไม่ใช้นโยบายอัตราแลกเปลี่ยนและนโยบายอื่นเป็นเครื่องมือที่มีในการดูแลเศรษฐกิจ ดังนั้นการทำนโยบายการเงินจะไม่เปลี่ยนแปลง เพียงแต่อาจจะมีการทบทวนการใช้เครื่องมือตัวใดตัวหนึ่งให้เพิ่มขึ้นหรือลดลงตามสถานการณ์ 
นายพิพัฒน์ เหลืองนฤมิตชัย ผู้ช่วยกรรมการผู้จัดการ บริษัทหลักทรัพย์ (บล.) ภัทร กล่าวว่า การดำเนินนโยบายการเงินในปัจจุบันถือว่าทำได้ดีตลอด 10 ปีที่ผ่านมา แม้จะมีเงินเฟ้อออกนอกกรอบบ้าง สิ่งที่สำคัญที่น่าตั้งคำถามคือ หากดอกเบี้ยไทยที่สูง 3% ต่างจากประเทศในตะวันตกที่ดอกเบี้ยต่ำ 0% ธปท.จะมีแนวทางดูแลภาวะเงินทุนเคลื่อนย้ายไหลบ่าจากสหรัฐและยุโรปอย่างไร 
ขณะที่ ธปท.เองก็มีภาระในการดูดซับสภาพคล่องและมีบัญชีเงินทุนติดลบ โดยทุกวันนี้ ธปท.ขาดทุนในการดูแลค่าเงินจนต้องออกพันธบัตรดูดซับสภาพคล่องถึงวันละ 4-6 แสนล้านบาท จนยอดคงค้างพันธบัตรเพิ่มเป็น 3 ล้านล้านบาท มากเป็น 40% ของตลาดพันธบัตรในประเทศ ทำให้ธนาคารพาณิชย์เข้าไปถือกินส่วนต่างดอกเบี้ยได้